[{"text_idx": "#000000", "text": "\u2018Txomin. Aurrera bolie!\u2019 biografiaren aurkezpen irekia egingo da Kulturaten"}, {"text_idx": "#000001", "text": "Lekukoen testigantzetan oinarrituta, arrasatearraren biografia egin berri du Jokin Urainek. Egileak azaltzen du \u201c1936-39ko gerra galduaren ondoren jaiotako euskaldunen belaunaldi baten espiritua irudikatzen duela\u201d ETAren buruzagi ohiak. Liburuaren aurkezpena azaroaren 23an izango da."}, {"text_idx": "#000002", "text": "Goiko irudia: liburua / beheko kartela: ekitaldiaren antolakuntza."}, {"text_idx": "#000003", "text": "Liburuak zenbait alor jorratzen ditu, tartean \u201cizaera, klandestinitatea, jazarpena, deportazioa, elkarrizketak, heriotza Aljerian... lekuko zuzenen testigantzekin kontatua\u201d."}, {"text_idx": "#000004", "text": "Jokin Urainek azpimarratzen du Txomin Iturbe Abasolok (Arrasate, 1943 / Medea -Aljeria-, 1987) \u201c1936-39ko gerra galduaren ondoren jaiotako euskaldunen belaunaldi baten espiritua irudikatzen duela. Herri gisa galzoriaren ertzeraino makurrarazita zegoen gizartean etorkizunaren alde zutitzera ausartu zen belaunaldia da Txominena. Etsipenaren isilpetik herri kontzientziaren kimuak berpiztera datorrena\u201d."}, {"text_idx": "#000005", "text": "\u201cKulturan, borroka sozialean eta nazionalean, lantegietan, ikastoletan, kantagintzan... Herri ekimenetan eta kirolean, kooperatiban eta baserrian, premia ikusten zuen lekuan ekiten zion Txominek, eta askapen borrokan premia ikusi zuenean ETAn militatzen hasi zen\u201d."}, {"text_idx": "#000007", "text": "Txomin Iturberen, \u2018Etxazuriko semea\u2019ren, biografia da eta aldi berean \u201caritu ziren beste hainbat kideren ahotsak eta historiak kiribiltzen dira bertan\u201d."}, {"text_idx": "#000008", "text": "\u201cGarai ilunetan independentziaren alde zapalkuntzari aurre egin zion gazte belaunaldi bateko ekintzaile eta buruzagi karismatikoenetako baten bizitza\u201d."}, {"text_idx": "#000009", "text": "Jokin Urain Larran\u0303aga egilea (Mendaro, 1959) euskal idazle eta preso ohia da. Bere ibilbide literarioan zehar, hainbat genero garatu ditu; hala nola eleberria, saiakera eta testigantza."}, {"text_idx": "#000010", "text": "Zazpika aldizkariko zutabegilea da, eta honakoa da bere bederatzigarren liburua, aurrez eginak baititu \u201cIzaina\u201d (1990), \u201cAdlotse\u201d (1992), \u201cGatibu sortu nintzen\u201d (2000), \u201cErrotarria\u201d (2006), \u201cEz dago etxean\u201d (2010), \u201cAgurra eta ohorea\u201d (2013), \u201cAmetsen liburua\u201d (2015) eta \u201cAmaren etxea\u201d (2019)."}, {"text_idx": "#000011", "text": "Arrasateko aurkezpen irekia azaroaren 23an izango da (martitzena) arratsaldeko 19:30ean Kulturaten. Euskarazko lan honek ilustrazioak ditu, 408 orrialde dauzka eta bere argitaratzailea Gara-Baigorri Argitaletxe SA da. Ekitaldian Xabier Zubizarreta arrasatearra ere arituko da."}]